नई दिल्ली। कर्नाटक में राज्यपाल द्वारा सबसे बड़ी पार्टी को सरकार बनाने का न्‍योता देने के बाद अब कांग्रेस ने गोवा, मणिपुर और मेघालय में भी राज्यपाल से ऐसा ही करने की मांग की है। कांग्रेस के वरिष्ठ नेताओं ने गुरुवार (17 मई) को कहा कि ‘कर्नाटक मॉडल’ के आधार पर गोवा, मणिपुर और मेघालय के राज्यपाल द्वारा भी वहां की सबसे बड़ी पार्टी को सरकार बनाने का मौका दिया जाना चाहिए। बता दें कि इन तीनों राज्यों में कांग्रेस सबसे बड़ी पार्टी है। उधर, बिहार के पूर्व उप मुख्‍यमंत्री तेजस्‍वी यादव ने कहा है कि राज्‍य में सबसे बड़ी पार्टी होने के कारण उन्‍हें भी सरकार बनाने का मौका मिलना चाहिए।